khistorydata/jeongjo-sjw-relations huggingface dataset:
정조 6년
禁府啓目。原州前判官申韺原情云云。傳旨問目內辭緣。漫漶爲說。泛稱遲晩。刑推得情。何如。判付啓。除刑推論理議處爲是矣。時値疎決照律竝以今日內以草記擧行爲良如敎。
정조 6년
禁府啓目。金城前縣令宋煥九原情云云。傳旨問目內辭緣。專事粧撰。不爲直陳。論其罪狀。極割爲駭。刑推得情。何如。判付啓。此囚段置。亦以草記。議處照律爲良如敎。
정조 6년
禁府啓目。前宣傳官金命峻林泰遠沈默之等原情云云。傳旨問目內辭緣。泛稱遲晩。所當請刑是白乎矣。曾經宣傳官。勿爲請刑。旣有先朝受敎。議處。何如。判付啓。金命峻林泰遠沈默之等段發論。雖出於行首之口。其矣等皆參坐。則題名錄書拔一款不知云云。有不足取信是隱乃。拔薦事旣已自首。合有參恕之道兺除良。此輩分揀。然後不卽自首之類。可以懲勵。竝只付過放送。保放是在李儒敬等諸囚。渠輩伊時。雖皆新入之參下云。而身參廳會。目擊本事。謂以忘置。不卽自首。究厥情狀。萬萬痛駭。詐不以實。可謂準備之律。不可以方行疎決之政。有所曲護。今日內。以草記從重照律爲良如敎。
정조 6년
壬寅五月二十三日卯時。上還宮擧動入侍時。行都承旨嚴璹。左承旨徐有防。右承旨趙時偉。左副承旨金魯淳。右副承旨徐鼎修。同副承旨李時秀。記事官趙興鎭。假注書李顯道。記注官金健修金鳳顯。以次侍立訖。上具翼善冠衮龍袍。出幕次。步過壇所。通禮跪請乘輿。上乘輿。至壇所西洞口。領議政徐命善祗迎於路左。命入侍。上曰。顧予寡昧。豈望孚格。而親薦珪璧。冥應愈邈。眞所謂無面可顯。數日內若不得雨。則擬將更擧躬禱之禮矣。命善曰。聖上虔誠躬禱。而雨意猶慳。殿下過自責躬。辭敎至此。臣伏不勝憂悶之至。而第念靈應。豈必的在當日。姑竢數三日。更議親禱。好矣。上曰。卿言豈不如是。而予實慙忸。無以有辭於百姓矣。命善曰。昨下絲綸。十行諄複。誠意懇惻。有足以孚格乎在上之天。冥應之理。亦豈終慳而邈然不應乎。上曰。今日將御惠政橋。親行疎決。卿亦追到參班。可也。上曰。左右相。亦來待於疎決所事傳諭。賤臣承命出傳。命善曰。聖候方在靜攝之中。又當徹夜將事之餘。連日動駕。屛蓋沖炎。區區下情。不勝憂慮之至。伏願進御輦轎焉。上曰。旣未得雨。安御輦轎。實所未安。當觀勢爲之矣。命進發至廣通橋。上曰。駕至惠政橋。入小次後。後廂先爲解嚴事。分付都監中軍及禁軍別將宣傳官柳殷鉉持標信出傳。上至惠政橋。入小次後。上曰。大臣若已來到入侍事出傳。賤臣承命出。與領議政徐命善。左議政洪樂性。右議政李福源。偕入進前。命書榻敎曰。金吾堂上秋曹堂上入侍。判義禁金華鎭。同義禁洪秀輔。刑曹判書鄭民始。參判金尙集。參議趙鼎鎭。以次進前。上曰。罪人中當爲酌配者。先上之。李奎緯李彦儒李恒林朴師崙等。以次拿入。命華頒諭於奎緯恒林曰。奎緯則意爾有氣力。任汝以字牧。則固當盡心報效。而雖曰鄕錢之或異公物。而四十貫以上。法則一律。況是累千緍錢乎。法宜置辟。今當悶旱之時。特施曠蕩之典。爾則減死定配。恒林則罪關濫殺。而元犯旣未捉得。則因一獄事。以二人償命。亦涉可矜。今當悶旱之時。特用曠蕩之典。爾亦減死定配矣。又命頒諭於師崙彦儒曰。師倫則境內飢口之流亡者。殆近千口。曾莫省覺。不思賑濟之策。其外疵政。亦難枚擧。法宜重勘。而今當悶旱之時。特施曠蕩之典。爾則特爲定配。彦儒則虛傳僞訃。用意凶獰。究其心術。何所不至。近來適當莊刑之時。故雖不得一番窮覈。而今當悶旱之時。特施曠蕩之典。爾則亦爲定配矣。命拿入韓昌愈等。又命頒諭於韓昌愈金東臣金弘運金龜老權裕鄭興桓金宗範尹履相等八人曰。爾等犯有輕重。而不甚關緊。今當悶旱之時。特施曠蕩之典。竝爲放送矣。命諸罪人退出。命書榻敎曰。汰去兵曹佐郞竝分揀望筒勿施。上曰。申韺崔孝達宋煥九等。以草記議處。李儒敬等。亦以草記。從重照律。可也。命禁堂先退。華鎭等退出。命書榻敎曰。工刑換房。上曰。刑曹死囚四罪人。先上之。徐祖修德金太山鄭德奉等。以次拿入。命尙集頒諭於祖修曰。爾則曾在先王朝。特垂曠蕩之典。旣蒙減死之恩。則固當十分懲戢。而爾於彼隻。有若逞憤者然。其心所在。極爲痛惋。且以山地言之。以强弱爲主。則如汝士夫。皆得橫占山地。如彼殘弱之民。不得占山乎。罪固罔赦。法宜置辟。而輦路決囚。貸爾一律者。爾父曾經宮官。獲登講席。予尙記有。左右參恕。特用寬典。爾則滅死定配矣。又命頒諭於德金太山鄭德奉等曰。德金則墜火之罪。固當萬死。而爾之供辭。旣無可推之處。故自爲遲晩之擧云者。終涉䵝昧。亦甚哀矜。然久囚不決者。特出於重其事之意也。今當疎決雪冤之時。爾則特爲減死定配。太山則銀片盜竊。甚不分明。固當發明。而爾之自服結案者。旣極庸劣。且涉䵝昧。故特以罪疑惟輕之義。爾亦減死定配。德奉則元隻發告。而旣無實因。則因病致死。可知其的實。故爾則特爲白放矣。命諸罪人退出。命拿入金重瑞。又命頒諭曰。爾則前後營門所犯。姑無論。侵虐江民一罪。已是難赦。而同罪之人。亦有爲奴者。且當悶旱之時。特施曠蕩之典。爾則減死爲奴矣。上曰。重瑞觀其容貌。極爲頑慢矣。命善曰。然矣。必是橫侵作奸者矣。上曰。輕囚罪人。各以同罪上之。文守億黃萬壽趙得成私奴貴才等及雜犯張順伊等二十七人。以次拿入。又命頒諭於文守億等四人曰。爾等俱是輕罪。或有以辜限間囚禁者。故特爲放送矣。又命頒諭於張順伊等曰。爾等敢於祈雨祭所。或賣酒或買飮。而且有出入衛內之軍士。罪當定配。而今當疎決之時。特爲放送矣。又命申諭於張順伊等曰。爾等或是本營各司吏隷軍卒。令各其營各其司。不爲除名事。亦將分付此後則爾等各別小心。可也。命諸罪人退出。民始曰。昨日買飮人中四人。未及追捕矣。上曰。此則仍置之。可也。上謂民始曰。拘留罪人五人。保放罪人三十五人。各以其罪頒諭直放。而其中徐曾修等二人。以祖修旣蒙酌配。汝等亦當發配。而特用曠蕩之典放送事。卿其頒諭。趙擇臣李枝盛金興大等三人。以汝等俱以闕內所屬。固當十分謹愼。而罪在罔赦。法宜定配。特用曠蕩之典放送事。卿其頒諭。兩司吏隷閔世光等。當齋室更衣之時。偃然窺見者。罪固罔赦。而特施曠蕩之典放送事。亦爲頒諭二福三福李希采等三人。亦有可恕之道乎。李性源曰。李希采則便同急書。而三福則雖是李性默奴子。用心叵測。性默所犯中。小事則果爲發明。大事則多爲揚訐矣。上曰。此三罪人。亦當遠配。其文案。刑判持入於還宮後。可也。民始曰。保放罪人中一人。適往廣州。未及待令。何以爲之乎。上曰。此則仍勿推捉。可也。命諸罪人退出。命書傳敎曰。冥應邈然。烈陽益熾。由予誠未仰格。只切渴悶。凡係遇旱應行之擧。不可歸之應文閣而不行。輦路決囚。敢述古事。業以參量酌處之意。諭及諸囚。禁府諸囚中李奎緯。鄕錢勒徵。差與贓汚有間。數過累千緍李恒林。罪關濫殺。元犯未捕。竝減死定配。朴師崙。民散而曾莫省覺。歲飢而亦不營賑。此等邑宰。難逭訊配。時値疎釋。特爲定配。李彦儒。虛傳僞訃。用意凶獰。亦爲定配。韓昌愈金東臣金弘運金龜老權裕鄭興桓金宗範尹履相等八人。犯有輕重。無甚關緊。竝放送。刑曹罪人中徐祖修。一事再犯。情實罔赦。曾在先朝。已蒙減死之典。德金墜火情節。終涉䵝昧。太山銀片偸竊。太不分明。竝減死定配。金重瑞所犯。與他尤甚。同罪皆已傅生。減死絶島。限己身爲奴。鄭德奉。被人發告。聞已脫空。文守億黃萬壽。或辜限已過。或傷處亦微。徐曾修徐後修兩人。祖修酌決之後。宜有參恕之道。竝特爲放送。雜犯輕囚張順伊等二十七人及保授趙擇臣等三十五人。亦爲一竝放送。有一軍卒。伏地於幕次前。上曰。兵判出去盤問以來。好仁承命出。回奏曰。渠言渠是良人。而龍宮縣監朴基正。押良爲賤。故不勝冤抑。至於伏地云矣。徐有隣曰。渠言渠之八寸三人。皆入押良之中云。而明是叛主之奴。故臣欲爲發配矣。聞是陞戶砲手云。故收贖放送。而乃敢肆然伏地。極爲痛惡矣。上曰。此則兵判。自營門査治可也。命進發。通禮跪請乘輿。上乘輿。至宗廟前路。通禮跪請降輿。上降輿。命書駕敎曰。左副承旨馳詣宗廟。奉審以來。魯淳承命馳進。奉審還復命。上步過前路。通禮跪請乘輿。上乘輿至梨峴洞曰。命書駕敎曰。今日還宮後。朝廷問安翌日問安勿爲之。至弘化門前路。上曰。隨駕軍兵。一一勞問。仍爲解嚴事。分付。宣傳官李晳。持標信出分付。上入弘化門。由明政殿。入賓陽門。遂入大內。諸臣以次退出。
정조 6년
壬寅五月二十三日巳時。上御誠正閣。承旨與刑曹堂上入侍時。刑曹判書鄭民始。參判金尙集。參議趙鼎鎭。同副承旨李時秀。假注書馬思仁。記注官金健修金鳳顯。以次進伏訖。上曰。聞昨於城內。細雨霏霏。而今日則雨意邈然。想必有所因而然矣。民始曰。親禱之餘。不卽得雨。誠爲悶鬱。而姑觀數日。則似必有冥應矣。上曰。昨日則不知甚熱。而今日則頗覺暑氣矣。民始曰。社壇則猶有樹陰。而雩祀壇則果無樹陰。不得遮陽。故昨日亦覺暑熱矣。上曰。金重瑞。觀其狀貌。頑慢忒甚。侵虐江民。不問可知。減死爲奴。可也。民始曰。當此疎決之時。特用曠蕩之典。於渠可謂薄勘矣。上曰。二福三福李熙采等三人。俄者疎決之時。未及處分。而聞其罪犯。則難免定配之律。今日內照律草記以聞。而其他擊錚人。亦以草記稟處。可也。命書傳敎曰。今番動駕減膳之故。不捧上言。擊錚之數。甚爲夥然。竝以草記。條列以聞事。卽爲分付。命刑曹堂上先退。民始等退出。上曰。金吾堂上來待與否。知入。賤臣承命出。與金華鎭偕入進伏。上曰。向者畿內各邑。或有得雨之處。而城內則終不浥塵。昨日動駕後。聞於城內。少有灑雨。可用雨傘云。渴悶之餘。還不覺靦然自忸也。華鎭曰。今承下敎。有以知聖心之靡不用極而然矣。今日暑氣頗酷。若觀數日後。則豈無得雨之應耶。上曰。李儒敬吳毅常。均有不卽自首之罪。而李儒敬則旣有老親。且無兄弟云。宜有參量之道。收贖放送。吳毅常則與他有異。而詐不以實之罪。固無所逃。不可收贖而止。依律徒配。沈公協南有寬。本是昏劣。不足深責。特爲放送。而其他罪人。今日內草記以聞。可也。華鎭曰。今日處分。莫非至當。而吳毅常之徒配。在渠實是玉成之道也。華鎭曰。方此亢旱。聖心之憂悶。不弛夙宵。因此而恐有愆和之慮矣。進服湯劑。是臣區區之望也。上曰。唯。命禁堂先退。華鎭退出。命書傳敎曰。不飭之郞官分揀。將官處分。理難斑駁。兩營把摠汰去分揀。新差代把摠。待後窠單付事。分付。命退。諸史以次退出。
정조 6년
行都承旨嚴璹藥院直。左承旨李亨元坐直。右承旨趙時偉坐。左副承旨金宇鎭坐直。右副承旨金魯淳坐。同副承旨李時秀坐。注書趙興鎭藥院直李祖承病。假注書馬思仁仕直。事變假注書李顯道仕。
정조 6년
李時秀啓曰。憲府連日監察茶時。事甚未安。除在外外。未肅拜人員。竝卽牌招。何如。傳曰。允。
정조 6년
傳于李時秀曰。左承旨入侍。
정조 6년
傳于徐有防曰。新除授承旨。牌招察任。
정조 6년
傳于李時秀曰。詣臺臺臣。持公事入侍。同爲入侍。
정조 6년
傳于徐有防曰。諸承旨持公事入侍。
정조 6년
以平安監司本道朔州府定配罪人閔光祿到配啓本。傳于金宇鎭曰。邊俗貿貿。所宜修明紀律。若使此等瞞帥之猾校。置之此等邑。其所詿誤。勢使之然。移定配所於他遠道。使卽押付事行會。
정조 6년
以慶尙監司辭職上疏上送事狀啓。傳于李時秀曰。旣無必遞之義。安有矜許之事。況今本道。旱災此酷。豈是道伯言私之時乎。原上疏。還下送卿其着意察任事。回諭。去冬以諸路年事之告歉。道臣無得陳懇或徑遞之意。特敎何等申明。然而嶺伯有此辭疏。他道可推而知。秋事出場前。諸道監司辭疏。一竝切勿捧入。仍以此意。枚擧申飭諸道。
정조 6년
臺諫前望單子入之。大司憲金魯鎭。司諫權。獻納鄭淵淳。掌令徐有成。持平李泰永。正言洪文泳落點。
정조 6년
有政。吏批。行判書李命植牌不進。參判鄭一祥。參議沈念祖。左承旨徐有防進。
정조 6년
以兪彦脩爲掌令。金翊休爲副修撰。徐有隣爲禮曹判書。具善復爲判義禁。洪良浩爲右尹。徐鼎修爲兵曹參議。鄭志儉爲敦寧都正。李穦爲宗簿正。吳載光爲平山府使。
정조 6년
兵批。判書鄭好仁進。參判蔡弘履病。參議未差。參知柳誼入直進。左副承旨金宇鎭進。
정조 6년
以張成漢爲五衛將。鄭鍊爲訓鍊僉正。兪彦脩單付副護軍。李級單付副司果。
정조 6년
傳于金宇鎭曰。大司諫前望單子入之。
정조 6년
大司諫前望單子入之。左承旨徐有防落點。
정조 6년
金宇鎭啓曰。臣與左承旨徐有防伴直。移拜大司諫矣。右副承旨金魯淳。同副承旨李時秀牌招。以爲入直之地。何如。傳曰。前望單子入之。新除授承旨。待下批牌招入直。
정조 6년
承旨前望單子入之。李亨元落點。
정조 6년
傳于金宇鎭曰。新除授承旨李亨元。給牒敍用。
정조 6년
傳于金宇鎭曰。承旨房仍禮兵換房。
정조 6년
傳于李亨元曰。坐直承旨入侍。
정조 6년
傳于金宇鎭曰。玉堂留院箚子入之。
정조 6년
傳于金宇鎭曰。中官方得賢。越捧一等。
정조 6년
傳于金宇鎭曰。平山府使。草溪郡守。明日晝講。同爲入侍。
정조 6년
以慶尙監司趙時俊竹笋進上。限內不得封進。惶恐待罪事。傳于金宇鎭曰。勿待罪事。回諭。
정조 6년
李亨元啓曰。因持平李羽晉所懷。御營大將李柱國。施以譴責之典事。擧條。啓下矣。譴責以何傳旨捧入乎。敢稟。傳曰。推考傳旨捧入。
정조 6년
趙時偉。以禁衛營言啓曰。依下敎。本營拘留璿源殿別監李重默放送。無他在囚人之意。敢啓。傳曰。知道。
정조 6년
趙時偉。以二所巡廳言啓曰。依下敎。本廳巡邏被捉保放罪人別監千道文。拘留罪人中禁林景孫放送之意。敢啓。傳曰。知道。
정조 6년
李時秀。以義禁府言啓曰。在謫遭親喪者。給暇歸葬事。載在法典矣。慶尙道興海郡竄配罪人尹在益。今四月三十日。遭父喪云。依法典歸葬給由。過葬後還發配所。何如。傳曰。允。放送。可也。
정조 6년
李時秀。以義禁府言啓曰。申韺。杖八十收贖奪告身三。等崔孝達。杖一百收贖。告身盡行追奪。洪忠道稷山縣成歡驛徒三年定配。宋煥九。杖一百收贖。告身盡行追奪。全羅道鎭安縣流三千里定配事。照律草記批旨內。如有功議。各減一等事。命下矣。申韺六代祖點宣武功臣云。功減一等。杖七十收贖奪。告身二等。崔孝達十四代祖有慶。開國功臣云。功減一等。告身盡行追奪。杖九十收贖。徒二年半定配。宋煥九十一代祖繼祀。保社功臣云。功減一等。杖一百收贖。告身盡行追奪。徒三年定配之意。敢啓。傳曰。知道。
정조 6년
李時秀。以義禁府言啓曰。洪忠監司李崇祜査啓。據刑曹粘目內。報恩縣監權濟應。前察訪權烋等。移本府處之事。允下矣。權濟應。時在任所。權烋亦在報恩地云。依例發遣府羅將。竝拿來。何如。傳曰。允。
정조 6년
金宇鎭。以刑曹言啓曰。因平安道朔州府邊遠定配罪人閔光祿到配啓聞。此等瞞帥之猾校。置之此等邑。其所詿誤。勢使之然。移定配所於他遠道使卽押付事。行會事。命下矣。依傳敎。罪人閔光祿。慶尙道泗川縣。移定配所。卽爲押送事行會。分付于該道道臣之意。敢啓。傳曰。知道。
정조 6년
金宇鎭。以刑曹言啓曰。今日動駕時。黃海道長淵居幼學金貞祿等。擊錚於衛外。故取考其原情。則本縣冬羅面有海津無主處。本土民人等。自出物力。築內外垌作畓。則自內司入啓打量。依元結例定稅。此而不足。更出打作之計。先有行關。適當海溢。外垌間間破潰。而今有二三白衣者。圖得專利。奪民外垌。竝奪完垌之畓。退斥本主。移給他人。前後曲直。査實於該道。依前收稅云矣。田畓相訟。營邑亦可。旣非四件。稱以等訴。敢爲此猥越之擧。紀綱所在。萬萬痛駭。原情勿施。狀頭人。自臣曹考律嚴處何如。傳曰。允。
정조 6년
賑恤廳啓目。粘全州判官趙長鎭之自備。恰爲千石。勤勞最於諸邑。泰仁兩人之出穀補賑。竝足嘉奬而旣無請賞。俱不擧論爲白乎旀。光州嘉善姜德輝等。宜有特異之褒。以示酬報之道。竝令該曹考例稟處。何如。親啓全州判官趙長鎭之自備穀數旣至千包。且其賑政勤勞最著云爾。則合有嘉奬之典。而論賞次第加資表裏。雖曰爲最。此等守令。更試盤錯。無所不可。準職除授。泰仁閑良李國茂李千孫等。道啓雖不請賞。法典內五十石。猶給帖加是隱則。況且倍是之數乎。令該曹考例。草記論賞爲良如敎。
정조 6년
弘文館校理姜彝正。副修撰沈樂洙等箚曰。伏以。臣等伏見綸音下者。一心憂災。至誠求助。上下數千百言。丁寧懇惻。有足以格神明而感豚魚。臣等聚首莊誦。滿心欽嘆。自不覺愚衷之倍激也。臣等職忝邇列。陪扈郊壇。目覩我聖上玉色焦然。徹夜將事。宸衷惕若。終始靡懈。及至回鑾之時。屛蓋冒炎。臨街恤囚。凡可以格天而弭災者。靡不用極。雖殷湯桑林之責。周宣雲漢之憂。何以加之。淸蹕纔返。甘雨旋注。感應之捷。若是不忒。庶幾千里同霈。三農慰洽。而曾未經夕。陰雲旋捲。烈陽復熾。天道玄遠。雖未敢知。而此其故何哉。臣等竊伏念致災之由非一。而凡有湮鬱而莫宣。壅閼而不通者。皆可以召災。目今一治淸明。百度修擧。宜無所上干天和。而抑有一二事之可言者。刑獄。國家之大柄。一失輕重。則均之爲湮鬱之歸。言路。朝廷之血脈。或乖用捨。則不免有壅閼之歎。噫。疎釋罪囚。若可以宣鬱。而元惡大憝。罪在罔赦。一年二年。尙逭當施之律。種下生種。尙有無窮之憂。則神人之憤鬱。固未洩矣。博詢芻蕘。若可以通閼。而昨冬以來。公車日積。豈無一二可採之言。而纔經稟處。未聞有略施之實效。則朝野之壅閉。亦未可謂通矣。收拾人才。聖志非不切矣。而仕路之淹滯自如。曲察民隱。睿念非不勤矣。而蔀屋之愁苦莫紓。噫。向來我聖上特軫疏通之方。分定蔭窠。移補文官。而一經除檢之後。更無拔擢之擧。菟羅未廣。沈屈尙多。懷抱利器。老死牖下者。指不勝屈。至於蔭仕之薦剡。武選之收用。亦不可謂盡得其人。則人才之淹滯。職由是矣。生民休戚。專係守令。而守令數遞。未有甚於近日。迎送貽弊。吏鄕舞奸。或有閱月曠任。民不知官者雖使不離官次。盡心職事。尙恐民情之莫察。況暫赴旋歸。抛棄邑務。民受其害。無所控訴。則民隱之幽鬱。亦如是矣。以言乎朝象。則五日賓對。無或間掇。而所講者。不越乎簿書期會之末。聖智有獨運之勞。嘉猷無畢陳之美。政無大小。皆欲決之於上。事無緊歇。不欲當之於身。庶務叢脞。百工恬嬉。憂勤之德意。無以宣布於下矣。以言乎時風。則擧世浸浸。競事侈靡。所營者惟在於服食貨利之間。纔經守宰。廣占田園。則稱之以多才。累典郡縣。環堵蕭然則目之以無能。縉紳士夫之家。動踰其制。閭巷匹庶之類。亦不安分。財用由是漸渴。生民由是益困。節儉之盛化。亦無以下究矣。凡此數事。豈非湮鬱壅閼之甚者乎。洪惟我殿下聖德天縱。學間日新。臨御以來。夙夜寅畏。勵精圖治。孜孜靡忽。則宜其疵政莫聞。至化徯志。而奈何秋潦夏旱比年相仍。天災無止息之日。民生有阽危之難也。臣實愚昧。莫曉召沴之端。而無乃聖人不息之工。或有間於對越之際。惠鮮之澤。猶未洽於遐邇之中。實效尙遠。下情有壅者。如上所陳而然歟。伏願殿下。益懋純一之德。不弛終始之念。惕然警懼。常如郊壇秉圭之時。廈殿宣綸之日。有可以宣鬱而導和者。次第注措。罪著元惡。則亟思洩憤之道。事係言路。則必軫恢聽之方。人才之久淹者。罔不收用。民隱之莫聞者。俾盡上達。則群工率職。漓風丕變。示警之天。必將有豫。向之所以爲沴者。庶可轉爲沛澤。八域含生之類。莫不被其賜矣。臣等俱以庸愚。素蔑學識。而適當聖上憫旱求言之日。不敢終嘿。草草數語。仰復聖旨。尤無任惶隕之至。取進止。答曰。省箚具悉。諸條陳勉。無不眞切。當體念矣。
정조 6년
壬寅五月二十四日午時。上御誠正閣。軍士房承旨與一二直提學入侍時。一直提學沈念祖。二直提學鄭志儉。右承旨趙時偉。假注書馬思仁。記注官金鳳顯。別兼春秋徐龍輔。以次進伏訖。上曰。昨日吏議之政事。極可嘉尙。而爲政之法。可謂漸熟矣。上曰。曺夏彬之許久沈滯。極涉怪矣。昨日政得除郡守。於渠可謂幸矣。念祖曰。然矣。上曰。昨日之雨。以測雨器觀之。則水深一寸二分。而南方全然不雨。甚可怪矣。上曰。先朝每當皇明高皇帝忌辰及太祖大王忌辰。則必進素膳。故予亦追述古事。每每行素。而惟我太祖忌辰。則在昔諸臣。亦多有行素者矣。時偉曰。臣亦聞之。古之諸臣。果有行素之事。而今則未聞有行之者矣。上曰。每於行素之時。必有泄候。其故何歟。志儉曰。胃氣不足而然矣。時偉曰。似有滯氣而然矣。志儉曰。聖人制禮。別無行素之文矣。上曰。雖無行素之法。當其行素之時。何忍盛備珍羞而進之乎。念祖等曰。聖敎至當。而以禮文論之。實無行素之法矣。上曰。今日有雨意乎。時偉曰。日炎頗酷。稍觀午後則似或得雨矣。上曰。奎章閣。亦新造測雨器。以觀水深似好。而勿以戶曹物力造之。以本閣遺物。造置。可也。念祖曰。當依下敎爲之矣。上曰。測雨器新備後以昨日還宮後得雨之意。作銘刻之。石面塡紅以置。可也。而一直提學。每於此等文字。素多才能。速製以進。可也。上曰。俄者命下。而金宇鎭。旋卽入闕云。在於兵曹乎。時偉曰。臣未及詳知。而似是今日入直兵曹矣。上曰。昔在先朝。親行三次祈雨祭。丁酉。予亦親行三次祈雨祭。而至於今年。則民事之可悶。一時爲急。今明之間。若不得雨。則非但三次。雖四五次。勢當更爲親禱矣。上曰。東村雨澤。與闕內何如。時偉曰。臣聞金健修之言。則忘憂里至近之地。大雨滂沱稍過於闕內之雨云矣。上曰。昨遣宣傳官。探知雨澤多少。東北則大雨果霶霈云矣。上曰。方今亢旱。如是孔劇。而日後恐或有極備之慮矣。志儉曰。以春雨觀之。則不無是慮矣。上曰。春雨似是無前之雨矣。上曰。趙長鎭自備賑穀。爲千石。而自來聲績。予亦聞知。誠可嘉尙矣。念祖曰。前在奉化時。御史黃昇源。亦以首褒登聞矣。志儉曰。臣則雖不知面。而頗以善治有聲矣。時偉曰。臣則旣是一家。雖嫌不可仰達。以到處善治。頗有所聞矣。上曰。黃海道則今始祈雨云。然否。念祖曰。然矣。而野邑則旱災頗酷。其深峽則稍優云矣。上曰。昨夕雨勢滂沱。今日若又霈然則當行報謝祭矣。上曰。向日之雨水深一寸。而昨日之雨。一寸有二分矣。時偉曰。大雨之餘。霏霏細雨。實是農家之所望。而以目下所見論之。則今當大雨之時矣。上曰。今年果木之結實。何如。時偉曰。因早春之霜降。不得如前矣。時偉曰。今番行祭之時。燭光明朗。所見極。好矣。上曰。若不親祭則燭光。何如。時偉曰。用七燭故光輝甚矇矓矣。上曰。一直提學入直頗久。二直提學。今日入直。可也。命退。諸臣以次退出。
정조 6년
行都承旨嚴璹藥院進。左承旨李亨元坐。右承旨趙時偉坐直。左副承旨金宇鎭坐直。右副承旨金魯淳坐。同副承旨李時秀病。注書趙興鎭仕李祖承病。假注書趙衍德仕直。事變假注書李顯道仕。
정조 6년
趙時偉啓曰。明日常參經筵。取稟。傳曰。只常參。停經筵。
정조 6년
傳于李亨元曰。右承旨入侍。
정조 6년
李亨元啓曰。假注書馬思仁。身病猝重。勢難察任。今姑改差。何如。傳曰。允。
정조 6년
假注書望。馬思仁改差。代以趙衍德爲假注書。
정조 6년
趙時偉啓曰。明日常參次對。兩司長官。當爲備員。大司憲金魯鎭。待開門牌招。何如。傳曰。允。
정조 6년
備忘記。明政殿。視同便殿之例。且因日熱。明日常參。雖命行於是殿。侍衛之直。以便殿例磨鍊。已涉乖當。此則猶或無怪。而又以啓事官上殿後。𠎭扇侍衛退出事。載於節目。兵判事極爲駭然。焉有駕出閤外而無𠎭扇無侍衛之理乎。憫旱責躬之行。儀衛可省而不可祛。況法殿朝會乎。兵判近來。便生慢意。以至扈駕也行政也。漸不如初。此兵判尙且然矣。他人之臥踏淸顯者。亦何足深責。兵曹判書鄭好仁。姑施譴責之典。後無敢如是。
정조 6년
趙時偉啓曰。兵曹判書鄭好仁譴責事。命下矣。何傳旨捧入乎。敢稟。傳曰。推考傳旨捧入。
정조 6년
傳于趙時偉曰。禮房承旨。持文獻備考祈雨祭卷入侍。
정조 6년
趙時偉。以吏曹言啓曰。平市署主簿金履運呈狀內。身病甚重。勢難察任云。今姑改差。何如。傳曰。允。
정조 6년
又以兵曹言啓曰。明日親臨常參時。別雲劍吳載純。時無職名。依例口傳付軍職何如。傳曰。允。
정조 6년
兵曹口傳政事。副司直吳載純。
정조 6년
趙時偉。以司饔院官員。以監膳提調意啓曰。鷹師貢人等連日呼訴內供上生雉。當此草樹茂密之時。家養以盡。獵捉無路。逐日供上。將未免生事之境。斯速入啓變通云。此時獵雉之難。誠如所訴在前如此之時。例有活鷄參半代封之規。而莫重御供。自下不敢擅便。惶恐敢啓。傳曰。知道。
정조 6년
又以吏曹言啓曰。因賑恤廳覆啓。泰仁閑良李國茂李千孫等。道啓雖不請賞。法與內五十石。猶給帖加是隱則。況且倍是之數乎。令該曹考例草記論賞事。判下矣。兩人等私賑租。俱爲百石之多。不可無激勸酬報之道。竝通政帖成給。何如。傳曰。允。
정조 6년
又以吏曹言啓曰。卽接洪忠監司所報。永春縣監金在鎭。今五月初七日還官。全羅監司所報。谷城縣監金載華。今五月初八日還官。咸平縣監姜。今五月十一日還官。黃海假都事海州牧判官所報。平山府使柳孝源。今五月初三日還官。兔山縣監尹昌淳。今五月初四日還官。平安監司所報。慈山府使南柱老。今五月初七日還官。龍崗縣令李集斗。今五月初六日還官云矣。敢啓。傳曰。知道。
정조 6년
又以義禁府言啓曰。前察訪權烋拿囚之意。敢啓。傳曰。知道。
정조 6년
又以義禁府言啓曰。蛇梁前萬戶異景基拿囚之意。敢啓。傳曰。知道。
정조 6년
徐有防。以義禁府言啓曰。慶尙道興海郡竄配罪人尹在益。遭父喪歸葬給由事。草記批旨內。允放送可也事。命下矣。尹在益。卽爲放送事。分付該道道臣之意。敢啓。傳曰。知道。
정조 6년
又以刑曹言啓曰。因持平李羽晉所懷。雩壇回蹕之時。揮扇將官。照法勘罪事。命下矣。當該將官訓鍊都監敎鍊官金兌福。所當依傳敎勘罪。而曾經僉使。令義禁府擧行。何如。傳曰。允。
정조 6년
又以刑曹言啓曰。因本曹啓辭。擊錚罪人永興居林泰昌。沔川居李善言。竝考律勘處事。允下矣。林泰昌李善言等。以非四件事。猥濫擊錚罪。依上書詐不以實之律。竝杖一百徒三年。照律杖則收贖後。林泰昌。洪忠道鴻山縣。李善言。黃海道長連縣。各定配所。卽爲押送。何如。傳曰。允。
정조 6년
壬寅五月二十五日卯時。上御誠正閣。晝講。下直守令同爲入侍時。特進官洪良浩。同知事蔡弘履。參贊官李亨元。侍讀官姜彝正。檢討官沈樂洙。假注書馬思仁。記注官金健修金鳳顯。宗臣西春君爗。武臣行副護軍鄭觀采。平山府使吳載光。草溪郡守曺夏彬。以次進伏訖。上讀新受音訖。彝正進讀孟子第三卷。自滕文公爲世子。至今滕絶長章訖。上讀新受音訖。彝正曰。滕文公有事過宋。而能訪孟子。可見其向道慕賢之誠。而孟子拈出性善二字。發前聖未發之旨以告之。又必稱堯舜。以實。聖賢之言。可謂不孤來見之誠。而滕文公。於孟子之言。雖不能聲人心通。而問道而致疑亦難矣。孟子復告之以道無二致。以明聖愚之同一此性前後聖之同一此揆。又三引古人之言。以勉其進道之志。而或慮以國小不足有爲。不能自克。故復引書經瞑眩之喩。反復丁寧。其旨深矣。蓋非堯舜不陳。是孟子告時君之第一義。堯舜是性之之聖。而極人倫之道者也。盡善盡美。無以加矣。下此一等。則其將爲吾君不能。而未可謂盡責難之恭矣。臣竊附亞聖必稱之義。敢此仰達。惟我東壞地雖偏。譬之滕薛。則其大不啻幾倍。旣有其土。又有其民。由是而行。王亦不難矣。且殿下以生知之聖。兼學問之工。爲堯爲舜。未有過也。雖以堯舜之聖。安於自聖。而不復省察。則亦何能聖益聖也。今殿下若或自居以後世之英君誼辟。而不思舜何予何之道。則抑恐惟危之人心。從以益危。惟微之道心。從以漸微。堯舜熙皞之治。無以做矣。伏願益加奮勵。毋忽望道之誠焉。目下亢旱太甚。聖念軫勞。大抵水旱之災。雖堯湯之聖。不能無之。堯湯之所以轉災爲祥者。莫非性善中流出。又能遇災而懼。側身而修也。今殿下果能體大堯疇咨之勤。懋成湯日新之德。以堯舜殷湯自期。則今之亢旱可弭。方寸之雨可得。伏願深加體察。益思聖益聖之道焉。上曰。所陳。好矣。樂洙曰。性善二字。天人性命之大原。本然氣質論性論氣之分界處。臣蒙駭不敢有所仰達矣。第念繼之者。雖指成性之前。而成性之後。亦以生生不息續續無間。爲復初之工矣。殿下聖姿出天。仁無所不包。智無所不周。有聖人氣質之性。而若以發於政令者言之。嫉惡之心。屬於義則明斷。非不赫然。而畢竟或爲姑息之仁所拘。推此而往。愛民之心。求治之誠。非不切矣。而常多間斷。以致治化之未孚。今當悶旱之時。聖念惕然警省。仍此而益勉純一之工。允符繼善之理。則爲堯爲舜。只在此矣。伏願益加省勉。上曰。所陳。甚好。當體念矣。上曰。經筵陳之。可也。弘履曰。孟子七篇。皆是說性善的大旨。而至告滕世子。說出性善的名目。蓋由世子之性。將泊于習。故稱堯舜。以寔之。而性善本無形影。然凡聖人之所爲。皆自性分中出。則堯舜卽性善之形象也。性善之善字。善國之善字相映。可以善吾身者。此道也。可以善吾國者。亦此道也。此道一而已。我東卽堂堂千乘之國。而殿下以堯舜之性。行堯舜之政。當玆亢旱。求言如渴。與詢四岳闢四門。同一揆也。然求言而收用。然後方可有求言之效。凡諸芻蕘之賤。一得之言。擇而用之。則言路洞開。治化大闡。八域之內。非特爲善國。熙皞之治。可期不日。大抵帝王修身治國之道。備載滕文公一章中。深加留念焉。上曰。所陳。好矣。上曰。特進官亦陳之可也。良浩曰。孟子言必稱堯舜者。直言性之本善。人皆可以爲堯舜之理。通上下而言也。其下手用工之方。先儒之說備矣。臣不敢倉卒敷陳。而大抵雖有堯舜之德。苟不得其位。則無以行其道矣。今殿下旣得其位矣。修堯舜之德。行堯舜之道。有不容謙讓退托矣。然三代以下人辟。終不能就善治者。蓋謂堯舜之道高遠難行。而當時諸臣。罕有能開導切實者。昔先正臣李珥。陳於經筵曰。堯舜事業。非謂一蹴可到也。今日行一善事。明日行一善政。漸磨歲月。爲之不怠。則不知不覺。自臻於善善之治。此言最爲明白切實。人主所當深體也。方當遇旱修省之日。尤宜惕然奮發。立志堅確。期於不得不措。是臣區區之望也。上曰。所引文義甚。好矣。上曰。參贊官亦陳文義。亨元曰。玉堂經筵。旣陳文義。臣別無仰陳矣。上曰。人性之善。無桀跖堯舜之分。而獨於堯舜。稱性善者。何歟。彝正曰。本然之性。無人不同。而若桀跖則失其本然之善。若言其善則人必疑之而不信。故於堯舜。獨稱其善。俾人得以知其不誣也。上曰。性善。孔子之所不道。而孟子言之。何也。彝正曰。孔子之時。親炙諸人。亦足以觀聖而知之。故夫子固罕言。而若孟子之時。則義理漸晦。楊墨交塞。不復知有本然之善。故其說甚長矣。上曰。集註。程子曰。性卽理也。而其下。又曰。先善而後惡。有若性中兼有善惡者。何也。彝正曰。以天地言之。則善在先而性在後。以人性言之。則性在先而善在後。纔墮形氣。便或有惡。故先儒謂惡。不可不謂之性也。良浩曰。其上段曰。發不中節。然後爲不善。蓋人之有不善。由於有過不及。故程子亦嘗曰。惡亦不可不謂之性也。上曰。古人云理無善惡。理則純然有善而已。無復有惡之可言。而程子旣以先善後惡言之。然則理有善惡。而善惡。亦有先後耶。彝正曰。臣本魯莽。不敢臆對矣。上曰。下番之意。如何。樂洙曰。成性之後。本然氣質。卽是一性。而非可分而二之也。旣有氣質所偏。而不能無惡。則爲惡之理。亦不可謂不在理中。先善後惡。蓋指這箇性之理。只是善而已。則當以善爲主。而先言善。後言惡也。上曰。非可分而二之云者。其言。好矣。上曰。夫道一而已者。何也。彝正曰。道者。率性之謂也。賢愚之性同。而前後之揆一也。弘履曰。道脈敦流云。世子過宋而見。道心之微的見。自楚復見。人心之危參間。故孟子。以道一之意。告之。蓋慮其人心。乖了道心也。上曰。經義甚明矣。講訖。命經筵臣先退。良浩等退出。上曰。守令。進前。載光進伏。上曰。職姓名奏之。載光曰。平山府使臣吳載光矣。上曰。詳陳履歷。載光曰。戊子。除南行宣傳官。而是年秋登科。歷武兼訓鍊主簿。都摠都事從事官。出拜祥原郡守鐵山府使。內移訓鍊正兼內乘。而出拜全州營將未赴。又拜五衛將兼司僕將。而今方待罪本職矣。上曰。旱災頗酷。民事可悶。爾其下往。以圖救民。可也。夏彬進伏。上曰。職姓名奏之。夏彬曰。草溪郡守臣曺夏彬矣。上曰。屢擬政望。一未蒙點。今番得除郡守。誠可幸矣。爾其往哉。一心奉公。俾有治績之登聞也。命退。載光夏彬退出。上曰。監印堂上。使卽入侍。賤臣承命出。與鄭昌聖偕入進伏。上曰。擊錚之人。可謂無形矣。昌聖曰。果無形矣。上曰。刻手來到之數。幾何。昌聖曰。七十餘名矣。上曰。饋餉凡節。何以爲之耶。昌聖曰。緇徒往來。自有邦禁。故留在城外。而摠戎使。使將校送置平倉。着實饋餉矣。上曰。幾月則役可告訖乎。昌聖曰。役之三月。庶可告訖矣。上曰。隨刻隨刊乎。昌聖曰。然矣。而領府事及徐命膺家。適有冊子。故得來翻刻矣。上曰。所刊寶鑑。奉安於何處乎。昌聖曰。本館三間樓。足可奉安矣。上曰。宗廟奉安件。衣以紋錦。好矣。昌聖曰。當依下敎爲之矣。上曰。旱災頗酷。雨意邈然。言念民事。誠極渴悶。昌聖曰。聖慮過常。似有冥應矣。上曰。再昨之雨。京城以西。則別無浥塵之處。而自京以東楊廣等邑。則果沛然云矣。昌聖曰。臣亦聞之。而昨日富平。亦得沛然之雨云矣。上曰。向日動駕時。卿亦往乎。昌聖曰。臣以導駕。先往壇所矣。上曰。農事政急。雨澤尙閟。明日更欲行祈雨祭矣。命監印堂上先退。昌聖退出。上曰。北壇正配位。承旨使卽知入。命退。承史以次退出。
정조 6년
壬寅五月二十五日申時。上御誠正閣。禮房承旨入侍時。右承旨趙時偉。假注書趙衍德。記注官金健修金鳳顯。以次進伏訖。上曰。上注書出去乎。時偉曰。爲見老母。申後出去矣。上曰。常參座目持來。健修承命出。回奏曰。姑未修正云矣。上曰。左副承旨入侍。出榻敎賤臣承命出。與金宇鎭偕入進伏。上曰。兵判事。誠駭忽矣。時偉曰。雖是常參。旣御別殿。則固當以侍衛勿退之意。磨鍊。而有此不審之失矣。宇鎭曰。更以常參例。磨鍊以入乎。上曰。可矣。命退。承史以次退出。
정조 6년
壬寅五月二十五日初更三點。上御誠正閣。禮房承旨。與二直提學入侍時。二直提學鄭志儉。右承旨趙時偉。假注書趙衍德。記注官金健修金鳳顯。以次進伏訖。上曰。先農壇祈雨祭。先朝幾次行之乎。時偉曰。只一次矣。上曰。諸臺陳疏。今當下批。一體牌招事。分付。賤臣承命出傳。上曰。俄者。洪文泳疏。以都憲之違牌。請以勘罪。明日常參。似不入來矣。時偉曰。然矣。命退。承史以次退出。
정조 6년
行都承旨嚴璹藥院直。左承旨徐有防坐。右承旨李亨元坐直。左副承旨趙時偉坐直。右副承旨金魯淳坐。同副承旨李時秀坐。注書趙興鎭藥院直李祖承病。假注書趙衍德仕直。事變假注書李顯道仕。
정조 6년
上在昌德宮。只常參。停經筵。
정조 6년
傳于李亨元曰。承批諸臺牌招。
정조 6년
以掌令兪彦脩牌不進罷職傳旨。傳于李亨元曰。只推。
정조 6년
李亨元啓曰。因正言洪文泳上疏。兩司長官。合施譴責之典事。蒙允矣。何傳旨捧入乎。敢稟。傳曰。以推考傳旨捧入。
정조 6년
傳于徐有防曰。洪忠水使。今日政差出。
정조 6년
傳于李亨元曰。諫臣之章。遣辭頗緊。都憲亦長官違牌中一人。其在禮使之義。勢難强令行公。大司憲金魯鎭。許遞。今日政差出。
정조 6년
有政。吏批。行判書李命植牌不進。參判鄭一祥進。參議沈念祖進。左承旨徐有防進。以李頤祥爲副校理。徐美修爲奉常判官。洪秀輔爲洪忠監司。崔萬耇爲順懷墓守衛官。梁德履盧繼逸爲昭顯墓守衛官。任希澤爲贊儀。李𡊠爲大司憲。
정조 6년
兵批。判書鄭好仁進。參判蔡弘履入直進。參議柳誼病。參知徐鼎修病。右承旨李亨元進。兵批啓曰。慶尙右兵使。今當差出。而擬望之人乏小。他道水使竝擬。何如。傳曰。允。以具埱爲五衛將。李漢棟爲都摠都事。南憲喆爲慶尙右兵使。副護軍李身晦。副司直李崇祜金夢華鄭在信金宇鎭。副司果許晊。申㬚爲洪忠水使。
정조 6년
傳于徐有防曰。亢旱如此之時。本道監司。豈可一日曠務。新除授洪忠監司洪秀輔。使之當日謝恩。數日內仍令辭朝。
정조 6년
傳于徐有防曰。洪忠水使留待。
정조 6년
傳于徐有防曰。軍士房承旨。與洪忠監司水使。同爲入侍。
정조 6년
傳于李亨元曰。承旨前望單子入之。
정조 6년
傳于李亨元曰。新除授承旨。牌招察任。
정조 6년
以全羅監司本道臨陂定配罪人姜渭濱到配啓本。傳于李亨元曰。只令本院科治。元無發配之敎。必是誤傳之致。當該中官。當各別處分。卽爲放送事。分付。
정조 6년
徐有防啓曰。卽者義禁府都事來言。領中樞府事金尙喆。行判中樞府事鄭存謙。領議政徐命善。行判中樞府事鄭弘淳。行判中樞府事李徽之。左議政洪樂性。右議政李福源。今方待命於金吾門外云。係是大臣去就。敢啓。傳曰。知道。
정조 6년
又啓曰。卽者議政府錄事來言。領議政徐命善。左議政洪樂性。右議政李福源。卽聞工曹參議李澤徵疏語。不勝萬萬震怖。走伏金吾門外。恭俟嚴誅云。仍納命召。何以爲之。敢稟。傳曰。元無可引之事。何爲而胥命。反貽聽聞之訝惑。勿待命事。遣史官傳諭仍傳命召。
정조 6년
又啓曰。卽者中樞府錄事來言。領中樞府事金尙喆。行判中樞府事鄭存謙。行判中樞府事鄭弘淳。行判中樞府事李徽之。卽聞工曹參議李擇徴疏語。不勝萬萬震怖。走伏金吾門外。恭使嚴誅云。係是大臣去取。敢啓。傳曰。元無可引之事。何爲而胥命。反貽聽聞之訝惑。勿侍命事。遣史官傳諭。
정조 6년
趙時偉。以吏曹言啓曰。宗廟署副奉事李秉淳呈狀內。身病甚重。勢難察任云。今姑改差。何如。傳曰。允。
정조 6년
徐有防。以訓鍊都監言啓曰。本局哨官申錫範。身病甚重。勢難察任。改差。何如。傳曰。允。
정조 6년
李亨元。以御營廳言啓啓曰。今五月二十七日。景慕宮展拜時。依兵曹節目。集春營入直軍二十名。領軍把摠李彬。哨官金錫憲率領。月覲門左邊設布帳外排立。東營入直軍三十名。把摠李泰亨。哨官洪采疇率領。宮大門外把守。而竝待標信出用。解嚴後還入直間。集春營哨官金啓漢。東營哨官柳載成代直之意。敢啓。傳曰。知道。
정조 6년
李時秀。以義禁府言啓曰。因刑曹啓辭。訓鍊都監敎鍊官金兌福。所當勘罪。而曾經僉使。令義禁府擧行事。允下矣。金兌福。今方待命。卽爲拿囚之意。敢啓。傳曰。旣命放送。卽爲放送後。草記。
정조 6년
又以義禁府言啓曰。時囚罪人金兌福。放送後。草記事。命下矣。金兌福。卽爲放送之意。敢啓。傳曰。知道。
정조 6년
又以義禁府言啓曰。彌助項前僉使金喆勳拿囚之意。敢啓。傳曰。時囚皆於今日捧供。
정조 6년
又以義禁府言啓曰。慶尙前右兵使任嵂。晉州牧使尹勉遠等拿問事。傳旨。啓下矣。任嵂尹勉遠。俱在任所云。任嵂。發遣府都事。交龜後拿來。尹勉遠。發遣府羅將。拿來。何如。傳曰。此時廚傳之弊。不可不念。待待命拿囚。斯速就囚之意。發關星火嚴飭。
정조 6년
刑曹啓目。洪忠道德山居申漢福。擊錚原情云云。旣有嚴覈以聞之命。上裁。何如。判付啓。訟則得決。錢則推去。於渠有甚不備之端是旀。俄聞該堂。卽時判尹云爾。則判尹之折訟綜明。已所稔知。獨於此老漢耳。亦何必偏憎不給當給之物乎。況旀定配彼隻。在老漢。固爲感德之事是去乙。何敢變幻事實。無難煩籲。至於七日逮繫。又渠自取是隱則。在判尹毫無難安之可言是如乎。申哥乙良。照律勘放爲有矣。年迫八十。配則收贖。依前決逐送其矣本土爲良如敎。
정조 6년
司諫權疏曰。伏以。郊壇躬禱。達宵將事。玉體勞動。步輿晩旋。中外祈祝之情。臣民憂慮之忱。曷有其極。仍伏念。臣向叨見職。數遭登筵。而不能效一日之責。滿心愧悚。無所容措。大僚慨然之斥。果發於朝講入侍之時。卽席引席。至蒙退待之命而未及處置。特許遞改。聖度包客。雖出曲諒。私分惶蹙。實難自恕。迺者掌憲除命。遽降於遇災求言之際。繼以天牌儼臨。在臣義分。他不暇顧。章皇出肅矣。不踰數時。忽蒙諫職移授之命。二日之內。除旨聯翩。臣是何人。濫蒙恩榮。若是偏也。顧今累朔之旱。尙靳一霈之澤。如焚之歎。實有盡劉之憂。日昨驟雨。忽降於親享之餘。冥應不忒。捷如影響。而第聞郊坰之地。乍注乍止。溝洫之間。或沾或乾。宵旰憂虞。猶復如前。臣於郊迎之班。伏覩傳敎下者。責躬之敎。不止六事。求助之音。殆過十行。回鑾之際。屛蓋冒炎。誠足以感天。決囚之時。臨衢宣綸。恩足以導和。我殿下修省之念。疏蕩之惠。於是乎至矣盡矣。如臣愚昧。無容加勉於遇災存警之德。而竊以爲操存之際。心或無常。造次之間。誠貴有終。常膳之減。未足以答天譴矣。小雨之降。不可以弛聖念矣。伏願殿下。毋曰盡誠而恒存戒懼之心。雖已致虔而益勉孚感之方。居廈氈而如臨壇墠。在燕蠖而若奉珪璧。洞屬一念。終始無間。則仁愛之天。自我聽視。方寸之雨。不日霶霈。惟殿下懋哉念哉。臣有目下數事。敢此尾陳焉。凡享禮時諸執事之淸齋出宿。法意固在申飭何如。而一經摘奸。每多執頉。闕儀慢令。罪孰甚焉。臣以爲自今以後。齋宿執頉人。隨現重勘。以示懲勵。有不可已也。殿最之法。本自嚴重。就事論事。褒人貶人。八字打開。一筆句斷。則士大夫之重廉恥決去就者。安得不淬礪警畏。而近來按藩之臣。或拘顔私。或顧勢力。扶抑之際。未必盡出於公正題目之間。率多不分其賢愚。臣常慨然於是矣。方當貶月。又値災歲。守令考課之政。尤不容一分泛忽。伏望另飭諸道。使之惕念擧行焉。臣無任屛營祈懇之至。省疏具悉。所陳諸條。當留意。尾陳事。亦竝依施。爾其勿辭察職。
정조 6년
獻納鄭淵淳疏曰。伏以。亢陽浹月。聖心憂惕。凡於弭災之方。靡不用極。十行溫綸。責躬之不足而又減常膳矣。竟宵桑野。對越之不已。而親錄犴囚矣。宜其千里之霈。得自方寸之中。而滂沱旣始而施卽開霽。同雲雖作而霑澤未均。臣誠愚昧。莫知其故。若欲歸之於衮闕。則政令施措之間。莫曉某事之可以召災。若欲歸之於官邪。則搢紳位著之上。莫知某人之可以當咎。專攻以沽名。訐人以爲直。臣固不爲也。毋寧以時弊之衆所共知者。略貢愚見。以備擇蕘之盛焉。今之談弊者。輒曰振紀綱也。但言其不振之弊。而未有論振刷之策。是則言猶不言也。臣愚死罪。竊以爲振刷之道。不可以空言責之。必也罰必有罪。賞必有功。然後小人知懲。君子知勸。紀綱不期振而自振矣。談弊者。輒曰正風俗也。但言其不正之弊。而不能言糾正之術。是則言猶不言也。臣愚死罪。竊以爲糾正之道。有難以虛聲强之。必也導之以廉恥。敎之以禮義。然後賢者有所興起。不肖者有所慕效。風俗不期正而自正矣。又輒曰人才可求也。所謂人才者。必超出衆人之中。然後可謂之才。今之朝廷。操法令而守格例。或有違越。則刀筆之吏。方且繩之以規矩。立今日之朝廷。爲今日之仕宦者。其孰能脫略科臼。撥其繩墨。挺身做事乎。人才之不出。固其宜也。臣以爲求亦不得。得亦不可用。毋寧見在之中。稍擇其廉潔自好能知奉法者。董飭事事。不害爲小康也。又輒曰財用可節也。所謂節用者。必量入爲出。然後可謂之節。而近來自內用度。只辦於內帑。不關於地部。惠戶之歲終文書。全無內入文字。以此推之。聖上之於財。可謂節矣。作貢之比前日加。儲置之劃給民役。皆是古無而今有矣。奸民之輩。百端號訴。廟堂不堪其苦。有司不勝其煩。當減者或不減。當防者或不防。經用安得不廣。尾閭安得不泄。試以一事言之。內需之儲。告竭已久。而一自丙申以後。日漸儲蓄。毫無縻費。昔之枵然者。今則充溢有餘。四千發賣。萬民懽呼。卽此而知上有節用之效。下乏對揚之功。毋寧刊汰冗官。釐改新創。亦足爲小助也。此外弊端。若可摟指。則眞所謂更僕而不能盡也。臣姑撮其緊且要者。陳其梗槪。若論其大源。則無出於我殿下躬自導率。責勵輔相。董正百僚。使之各得盡心國事。勿爲因循架漏之習。能知任怨奉公之義。則今日消弭之策。恐亦不外於此也。臣無任屛營祈懇之至。省疏具悉。所陳諸條。言固是矣。當留念。爾其勿辭察職。
정조 6년
掌令兪彦脩疏曰。伏以。臣性本愚鈍。跡又孤畸。屢玷臺地。信心冥行。早晩顚敗。自知已久矣。果於年前添叨諫職也。以柱翼事。懲討之餘。忠憤轉激。迷滯之論。偶及通淸之銓部。致勤聖敎。誨責備至。臣於是蹙伏訟罪。無地自容。不意趙鎭衡之疏。際此闖出而臺評峻發。至以換面迭出等語。盛加論斥。有若表裏和應乘時逞憾者然。人之不相諒。胡至於此。噫。臣之杜門守拙。與世齟齬。卽通朝之所共知。況於鎭衡。面目之素昧。影響之不接。殆同風馬牛之不及者乎。臣之有情無情。庶幾天日之所照燭。而顧臣言行無素。不能見孚於同朝則大矣。滿心慙忸。無面可顯。從玆以往。絶意榮塗。自分爲聖世之棄物。迺者梨園收錄之恩。特出於千萬夢寐之外。薇垣柏府除旨。荐下於闔門攅祝之中。臣誠惝怳震越。莫省所以也。感激恩數。固當竭蹶趨承。以伸叩謝之忱。而第於僨誤之地。其何可諉以歲月之已久。職名之稍改。揚揚爲冒進之計哉。反復揣量。廉防至嚴。去就一款。初無可論。不得不披瀝肝血。仰瀆宸嚴。伏乞聖慈。俯垂矜諒。亟削臣職。仍治臣罪。以謝公議。以安私分。不勝大願。臣方自引。不宜他及。而秉彝之心。銷鑠不得。敢此附陳焉。嗚呼。我聖上。臨御七年于玆矣。化理淸明。百度惟貞。豈不誠千一盛際。而不幸昨年風水爲災。嶺南關北之賑政纔畢。畿湖海西之麥歉旋告。仍以旱魃久肆。八路之民情遑急。若過此月。秋農可知。以殿下敬天之德。愛民之誠。凡於消弭之方。靡不用極。親勞玉趾。躬禱雩壇。遣官虔誠。遍擧圭璧。減膳之敎。求助之旨。藹然絲綸。叮嚀懇惻。殷湯之桑林。周宣之雲漢。不獨專美於前矣。天心孚格。靈應如響。繼此霶霈。臣方顒俟。而竊嘗聞朱子之言曰。知得如此是病。便是不如此是藥。臣請以今日對症之劑。爲殿下言之。可乎。鄭妻龜柱。千古所無之大逆也。國榮德相。萬剮難赦之極賊也。凶猾之瑩中。妖慝之相集。包藏禍心之樂純。醞釀凶圖之煥億。其餘可鞫可竄之諸賊。指不勝摟。而一例寬假。三尺未伸。馴致種下生種。節上生節。湖海之獄。晤賊之出而極矣。前後三司之討。實出一國之論。而上下玩愒是事。神人之憤鬱愈積如是。而聽卑之天。安得無垂災視警。頻複不已也。古人云。烹一桑弘羊。天乃雨。今此許多凶賊之干犯天誅。奚但一弘羊之爲比也哉。臣愚竊以爲。殿下苟欲應天以實。爲民得雨。則穆然深思。廓揮乾斷。竝從三司沬血之請。可鞫者姑先拿囚王獄。可斷者必待用刑正法。決不可已也。且伏奉日昨傳敎中。縷縷辭旨。莫非當今切至切中之務。臣固欽仰攢誦不已。而至於臺閣媕婀之習。尤莫若近者之甚。若論其罪。臣實爲首。則顧何敢唐突論事。以貽四方之譏。而當此遇災求言之會。又復屬之微細。一向泯默。是臣罪上添罪也。臣聞昨冬晉州兵營幕裨捧糴之際。冒法濫棍。殺一還民。雖未知其罪犯之如何。而幺麽褊裨之擅殺人命。固已萬萬驚駭。而屍親發狀於本官。則本官托以事關營裨。不爲聽施。兵營則掩護幕裨。威脅元告。紹介給賂。使不得開口訴冤。號哭道路。景色哀惻。傳說狼藉。聽聞俱惋。此豈重人命嚴國法之道哉。臣謂亟令道臣。嚴査施法。該兵使該守令。亦爲拿問勘罪。以洩幽鬱之冤。恐爲消災之一助也。鎭海縣監李萱。性旣狂悖。且嗜麴糵。蔑法恣行。乘醉肆虐。卽其平生伎倆。前任高原也。構罪一校。酷施法外之刑。左擣右刺。折脅拉齒。流血淋漓。必殺乃已。其他可驚可駭之擧。傷民敗俗之事。不一其端。高民至今呼冤。莫不腐心切齒。而及叨本縣。舊習不悛。剝民肥己。猶屬細故。濫殺人命。又至三四之多云。念彼被死人之有罪無罪。姑舍是。身爲守令。恣意擅殺。若是無難。則其可曰國有法乎。如此凶毒之人。決不可置之於字牧之任。臣謂鎭海縣監李萱爲先削去仕板。乃施重勘之典。少以慰死者之魂。可也。綾州牧使朱重純爲人憒憒。全不事事。吏橫民怨。邑如無倅。聽訟之間。是非顚倒。分糶之際。吏鄕舞弄。闔境嗷嗷。怨讟遠播。此不可以人地之卑微。置而不論。臣謂綾州牧使朱重純。施以譴罷之典。宜矣。近來驛路之凋殘。誠非細憂。而金井察訪尹翼商。本以幺麽賤品。不思捐埃報效。二載居郵。一無善狀。多行鄙瑣。專事肥己。納馬惟看賄賂之多寡。徵貢不問奴婢之存沒。怨聲朋興。聽聞駭然。臣謂金井察訪尹翼商。亦施譴罷之典。可也。臣無任屛營祈懇之至。省疏具悉。所陳諸條。言皆是矣。當留意。晉閫幕裨。事極可驚。駭令道臣。親執嚴査。與爾言不爽。則按法償命。烏可已也。該兵使牧使拿問事。依施。李萱事。朱重純事。遠外風聞。有難盡信。亦令該道臣。査聞後當嚴處。尹翼商事。依施。爾其勿辭察職。
정조 6년
正言崔烜疏曰。伏以。臣才疎識蔑。固不合於臺閣重任。前後冒居。輒致僨誤。曾未能出言論事。以效一日之責。臺端一步。實無抗顔更進之勢。而迺者薇垣新命。又下於千萬夢想之外。臣奉旨感激。莫省攸措。況今雲漢之宸憂冞切。桑林之親禮載擧。十行反躬之敎。一言求助之旨。丁寧諄複。有足以激天心而感臣庶。凡在廷紳之列者。孰不欲有懷必陳。仰答惻怛之盛裏。而如臣之無似賤品。顧何能激揚言議。適中時宜。以副我聖上側席虛佇之意哉。百爾思量。只增愧恧。玆敢略陳衷懇。仰瀆崇聽。伏乞聖慈。俯垂諒察。亟施鐫遞。以厲臺風。以安私分。千萬幸甚。臣旣不以言責自任。不宜贅及他說。而揆以義分。亦難終默。略此附陳。惟聖明裁察焉。嗚呼。惟玆之旱。挽近所罕。三月不雨。八路同憂。三農切望望之歎。萬姓有嗷嗷之慮。此其災胡爲至哉。竊伏念天之降災。無世無之。至如上古極治之時。亦或有恒雨恒暘之患。則惟此流行之災。未敢全歸之於衮躬之闕失。而災不虛生。必有所召。則深究厥由。豈無以哉。嗚呼。應天弭災。以實而不以文也。討罪懲惡。宜急而不宜緩也。前後合辭中諸賊。孰非元惡大憝。人得而共誅者哉。鄭妻龜柱之凶而尙保首領。國榮德相之罪而久掘王章。樂純之偃息郊坰。煥億之薄竄海島。又是失刑之大者。疏啓交積。便成故紙。上下相持。徒曠時日。天討不行。輿情愈鬱。此已萬萬寒心。而世變層生。亂逆接跡。畿湖之獄案纔勘。海西之凶醜繼起。甚至於向來䎸賊之事而極矣。獄情嚴祕。未得其詳。而以其時所下傳敎觀之。始懷怨忤之心。欲售網打之計。終沒摸捉之形。自服誣罔之罪。援據指的。雖無可論。究覈勘斷。在法當然。而秋曹平問。捕廳拘囚。極涉疎虞。有傷獄體。此尤目下刑法之失宜者也。凡此懲討之請。閱歷歲月。未蒙允可。此固群下不誠之罪。而殿下於此。亦豈非當急而或緩。宜實而以文也哉。虞朝象刑。無損於好生之德。夏府關石。不悖於泣辜之心。以殿下之聖明。寧或未盡於此箇義理。而一例靳持。有欠五用之義。警告之天。安得不諄諄詔之乎。召災之端。竊恐不外于是矣。噫。圭璧之典。旣勤六事之責。則芹曝之誠。欲殫一時之愚。臣請以腐賤之說。仰裨轉移之機焉。殿下六載臨御。一念圖理。莅朝著則務歸鎭安。求治道則思臻平蕩。立標準而勉紀綱之張。勵臺閣而戒循默之風。條禁旣嚴而侈靡之俗宜祛。黜陟旣明而貪黷之習宜息。撙節財用。則府庫而宜有餘儲也。憂勤畎畝。則生民而宜無凋瘵也。搜羅廣而尺寸無棄。則茹茅之征。不難致也。鑑別明而疎逖不棄。則銓衡之選。不難平也。而夫何宵旰之憂。未免獨勞於上。而桴響之應。尙遲丕變於下。以言乎朝著。則擠排成習而未見保合之美。囂競互尙而有乖惇樸之風。鎭安之聖念。非不切矣。而莫致徯應之效矣。以言乎治道。則是非相持而不免偏私之累。寅協無聞而有欠和裏之義。平蕩之治敎。非不至矣。而猶稽歸極之效矣。立經陳紀。治謨咸具。而朝廷之上。法度骪骳。閭巷之間。等分凌截。則殿下之綱紀。未可謂之畢張矣。虛受樂聞。聖裏藹然。而讜直之言。擧懷囁嚅。官司之規。亦復寥閴。則殿下之臺閣。未可謂之盡職矣。澣衣卑服。導率之化。何如。而貴家粱肉。庶人紋繡。往往踰制。則侈靡之俗。未盡革也。璽褒墨辟。勸懲之典。何如。而腴邑染指。殘民椎剝。比比犯科。則貪黷之習。未盡祛也。損上益下。戒存尾閭。而庫乏紅腐之儲。則九年之蓄。非所可論也。殿下之財用。亦云竭矣。寬徭薄賦。憂在察眉。而人無恒産之樂。則百畝之憂。未易紓也。殿下之民生。亦云悴矣。絲毫之材。不遺於淵鑑之下。則譽髦之吉。拭目可覩。而椳臬欂櫨。莫適其用。斗筲升籥。易充其量。思皇之美。寂然難覩矣。愼簡之規。莫嚴於有司之選。則得人之盛。翹足可觀。而班資崇庳。都費較量。地閥親疎。亦多取捨。中正之法。久矣無聞矣。臣之所陳十條。不過陳陋糟粕之說。而聖王制治之謨。其要在此。雖有一二疵政。猶足以召災致沴。況且衆弊之俱興。積習之未祛者乎。臣於郊壇陪祭之日。獲覩簉班。敷心之諭。惕若之意。溢於辭表。臣固仰我聖上引咎之盛意。而遇災修省。不亶在於辭敎。天人孚感。亦不越乎誠實。伏願殿下。益懋純一之德。不弛終始之念。亟擧懲討之王章。以答憤鬱之輿情。鎭朝著而歛和平之福。建皇極而恢平蕩之治。立綱紀而嚴等夷之分。則侈靡之風。不足憂矣。勵臺閣而開不諱之門。則貪黷之習。自可革矣。制節謹度。上下皆裕。則民生之困悴。可以紓矣。祛私恢公。巨細俱收。則人材之淹滯。可以振矣。此在殿下一心上注措審。如是則百度惟貞。群工率職。示警之天。必將有豫。而滂沛之澤。自在於方寸之間矣。惟聖明。勿以人廢言焉。臣無任屛營祈懇之至。省疏具悉。十條陳勉。在予無非頂門之針。另欲留意。爾其勿辭。從速察職。
정조 6년
領中樞府事金尙喆。行判中樞府事鄭存謙。議政府領議政徐命善。行判中樞府事鄭弘淳。行判中樞府事李徽之。議政府左議政洪樂性。議政府右議政李福源等箚曰。伏以。臣等忽聞李澤徵疏語非常。驚懍之極。走伏金吾。恭俟處分。卽者近侍儼臨。傳宣聖諭。特下勿待命之命。且惶且感。不省攸措。噫。臣等立朝已久。登筵亦多。雖昏眊憒憒。無一事曉解。至於前席問候。豈不知敬謹體段。而人之爲言。乃至於此。顧以遵古按例之事。勒成虧分闕禮之罪。意涉怳惚。語極危怖。況其一二字句。急於構人。至犯莫重。此尤臣等之罪也。雖承無可引之敎。實有不敢安之心。聯陳短箚。仰瀆崇聽。伏乞聖明。亟降威罰。以快人心。以安私分焉。取進止。答曰。省箚具悉卿等之懇。卿等立朝。今幾十年。筵席體例。豈或有絲毫疎昧者哉。人之云云。付之一笑。可也。卿等如未自信。更考起居注。尤覺瞭如指掌。卿等之短箚自引。予則曰反有自輕之嫌。重涉貽累之慮。卿等胡不念此。胡不念此。卿等安心勿辭。卽起視事。仍傳曰。此批答。遣史官傳諭于諸大臣。
정조 6년
吏曹參議沈念祖疏曰。伏以。臣猥以無似之賤品。幸逢千一之盛會。備立邇列。過蒙異渥。臣之所夙宵危懼者。只恐臣身負乘之災。必至於早晩之間。而豈意今日侵斥之譏。竝及於淸嚴之地乎。噫。內閣之設。固非殿下所新創者。建置之規。遴選之法。悉皆傚倣於宋明已例。則豈獨於晉接一款。有違於國朝故事耶。勿論閣臣之兼帶喉班與否。人臣進見之禮。顧安有不由喉司之理乎。而況不帶喉班者。必待承宣。始敢進見。此皆載在於本閣之志。院閣之記。按可知也。不但在廷之臣。亦皆見之。雖輿儓下賤。孰不知之。而今彼言者。何處得聞而爲此說也。誠不滿一哂。至若經紀財貨等云云。臣尤莫曉也。閣中之所可稱財貨者。只是折授之略干田結。而今其所謂賤陋云云。果何所指耶。內閣雖曰淸肅。比諸向來之湖堂。宜無異同。而湖堂亦有田民之折授。其殊遇榮選之典。今古一揆。而今以是直謂累汚賤陋云者。其果成說乎。我聖上設置內閣。奬勵文敎之盛意。實有孚於宋代之龍圖。我朝之集賢。夫安有一毫可議於其間。而只緣臣選非其人。才不勝任。常時旣不能奉揚聖旨之萬一。而至今厚招人疑者。莫非臣罪。顧何敢晏然在直。甘自歸於沒廉恥之科乎。玆陳短章。徑出禁扃。伏乞聖慈。諒臣危悃。察臣苦懇。亟令刊削。以謝人言。以安微分。千萬幸甚。臣無任屛營祈懇之至。省疏具悉。無根之說。浩發一哂。爾其勿辭察職。
정조 6년
正言洪文泳疏曰。伏以。今玆之旱。亦旣太甚。一霈久閟。八路同然。幾致魯野之無靑。將見周黎之靡遺。則丙枕不安。宸衷如灼。廈氈之絲綸誕發。不下桑林之責。郊壇之圭璧載擧。庶格太乙之禱。是宜靈應不忒。霈澍可期。而驟雨乍潤。爀日旋杲。惟彼仁愛之天。有何癉怒。而降此災。若是酷也。其所謂災不虛生。必有所召者。莫或近之耶。噫。殿下對越之誠。毋愧屋漏。而災沴荐臻。則天心猶未格矣。憂勤之政。不遑日昃。而治效愈邈。則聖志猶未固矣。凶逆鋤治。王政之當先。而三尺之典。久猶靳持。一天之讎。尙多假息。義理有晦塞之歎。神人切幽鬱之憤。殿下之治逆。果可謂得其中耶。生民懷保。朝家之急務。而塗炭之苦。未解於圭蓽之下。貪黷之風。莫體於符竹之分。廊廟之彌綸。徒歸牽補。閭里之頷顑。終致顚連。殿下之保民。尙可謂得其要耶。來諫之道。要在聽用。而狂瞽之言拖及時象。則猶靳體念之例批。芻蕘之說徒積公車。則未見稟處之實效。殿下之聰聽。由是而不廣。朝野之忠讜。職此而無聞。則求言之敎。不幾近於虛文乎。崇儉之方。貴乎節財。而度支之經用。每患匱竭。諸路之蓄積。未致紅腐。士夫盤膳。賤流服翫。僭埒王制。通衢傑構。連陌膏壤。盡屬權門。則汰侈之戒。恐亦歸於空言矣。砥礪廉恥。有國所重。而臣隣之處義。或欠體諒。新舊迎送。列邑痼弊。而守宰之遞易。太涉頻數。比如人身之一毛一髮。盡受其病。莫可救藥矣。雖然。殿下倘能懋實心。行實政。赫然奮發。惕然振作。燕濩之際。幽獨之地。不懈修省之念。恒存戒懼之圖。治效丕應。習俗於變。則凡厥宿弊。可祛於大化動蕩之中。天休滋至。咎徵自消。千里滂沱之雨。其將不終日得之矣。惟殿下懋哉。噫。近聞道路所傳。則城隅橋底。出棄乳孩。自春徂夏。前後相續云。聽聞所及。不覺驚心。人彝之斁敗。風俗之頹亂。胡至此極。此實爲召災致旱之一端。伏乞特命左右捕廳。譏詗此類。期於捕得。置諸重辟焉。朝家用人。莫先於疎滯。而世故層生。群疑轉深。朝紳之初無瑕累。專沒形跡者。或不排擬於數政。便卽坎軻於半生。不霑寸祿。殆同永錮。有足以干天和而咈人心。分付兩銓。無關隄防。有係冤鬱者。另加收用。宜矣。當此遇旱之日。特備兩司。有以見我聖上求助之盛意。而都憲諫長。一時齊違。雖未知有何情病。跡涉占便。事欠懋實。至若長僚之循例勘罷。恐未免適中之歸。臣謂昨日違牌兩司長官。合施譴責之典。斷不可已也。臣於見職。屢試蔑效。則固不敢以言責自居。而際此詢蕘之會。不耐傾葵之忱。敢貢草草數語。仰徹黈纊之下。儻殿下留神澄省。卽臣之幸也。臣無任激切祈懇之至。省疏具悉。所陳諸條。當體念。末端二件事。依施。爾其勿辭察職。
정조 6년
敎洪忠監司洪秀輔書。王若曰。燕槎返節。已播專對之譽。湖營按藩。特紆委毗之眷。肆頒綸綍。庸侈翰屛。眷彼百濟舊疆。寔我三韓重鎭。羅絡城府。管轄五十二州。襟帶山河。提封六百餘里。舟車通漕輓之路。在上都多所取資。豪右肆兼竝之風。比諸道最爲難制。嗟。去歲纔經逆獄。矧近日又値旱災。人心無鎭安之期。若爲按察之道。天時愆耕播之節。奈難接濟之方。苟非當世綜理之才。曷膺重藩剸制之責。惟卿。朝著雅望。世家令譽。詞華敏贍。已著藝苑秉筆之日。才猷練達。尙想胄筵橫經之時。出試邊城。別利器於盤錯。移除畿閫。任重權於關防。在宰列爲衆所推。顧藩任以時卽可。玆授卿以洪忠道觀察使兼兵馬水軍節度使巡察使公山府使。卿其祗服寵命。毋替令猷。攬轡登車。益勉澄淸之志。褰帷露冕。須篤懷保之心。念吏民之便宜。必也寬猛相濟。按守宰之能否。允矣黜陟惟明。自餘稟裁。厥有彝典。於戲。湖山增色。爭瞻一路之福星。焦枯回蘇。佇得三農之甘雨。故玆敎示。想宜知悉。知製敎金翊休製進